Document ID: 32014R0398

KOMISIJOS REGLAMENTAS (ES) Nr. 398/2014
2014 m. balandžio 22 d.
kuriuo dėl didžiausios leidžiamosios bentiavalikarbo, ciazofamido, cihalofop-butilo, forchlorfenurono, pimetrozino ir siltiofamo liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,
kadangi:
(1)
Reglamento (EB) Nr. 396/2005 II priede ir III priedo B dalyje nustatyta didžiausia leidžiamoji ciazofamido, cihalofop-butilo, pimetrozino ir siltiofamo liekanų koncentracija (toliau - DLK). Bentiavalikarbo ir forchlorfenurono DLK vertės nustatytos Reglamento (EB) Nr. 396/2005 III priedo A dalyje;
(2)
turėtų būti atliktas techninis pakeitimas pakeičiant veikliosios medžiagos pavadinimą „florchlorfenuronas“ pavadinimu „forchlorfenuronas“;
(3)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (2) Europos maisto saugos tarnyba (toliau - Tarnyba) pateikė pagrįstą nuomonę dėl dabartinių bentiavalikarbo DLK verčių. Ji pasiūlė pakeisti liekanų apibrėžtį ir sumažinti bulvėms nustatytą DLK. Ji rekomendavo padidinti kitiems produktams nustatytas DLK vertes arba jas išlaikyti tokias pačias. Tarnyba padarė išvadą, kad trūksta tam tikros informacijos apie agurkams nustatytą DLK ir kad rizikos valdytojai turi papildomai apsvarstyti šį atvejį. Kadangi pavojaus vartotojams nėra, Reglamento (EB) Nr. 396/2005 II priedu turėtų būti nustatyta šiuo metu taikomo arba Tarnybos nustatyto dydžio DLK minėtiems produktams. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;
(4)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (3) Tarnyba pateikė pagrįstą nuomonę dėl dabartinių ciazofamido DLK verčių. Ji rekomendavo padidinti tam tikriems produktams nustatytas DLK vertes arba jas išlaikyti tokias pačias. Tarnyba padarė išvadą, kad trūksta tam tikros informacijos apie bulvėms, pomidorams, moliūginių šeimos daržovėms su valgoma luobele ir moliūginių šeimos daržovėms su nevalgoma luobele nustatytas DLK vertes ir kad rizikos valdytojai turi papildomai apsvarstyti šį atvejį. Kadangi pavojaus vartotojams nėra, Reglamento (EB) Nr. 396/2005 II priede turėtų būti nustatytos šiuo metu taikomo arba Tarnybos nustatyto dydžio DLK vertės minėtiems produktams. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;
(5)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (4) Tarnyba pateikė pagrįstą nuomonę dėl dabartinės cihalofop-butilo DLK. Ji pasiūlė pakeisti liekanų apibrėžtį. Tarnyba padarė išvadą, kad trūksta tam tikros informacijos apie ryžiams nustatytą DLK ir kad rizikos valdytojai turi papildomai apsvarstyti šį atvejį. Kadangi pavojaus vartotojams nėra, Reglamento (EB) Nr. 396/2005 II priede turėtų būti nustatyta šiuo metu taikomo arba Tarnybos nustatyto dydžio DLK minėtiems produktams. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;
(6)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (5) Tarnyba pateikė pagrįstą nuomonę dėl dabartinių forchlorfenurono DLK verčių. Ji rekomendavo sumažinti valgomosioms vynuogėms, vynuogėms vynui gaminti ir kiviams nustatytas DLK vertes;
(7)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (6) Tarnyba pateikė pagrįstą nuomonę dėl dabartinių pimetrozino DLK verčių. Ji nustatė, kad salotinėms trūkažolėms nustatyta DLK kelia riziką vartotojams. Todėl šiuo atveju turėtų būti nustatyta Tarnybos nustatyto lygio DLK. Tarnyba pasiūlė pakeisti liekanų apibrėžtį ir rekomendavo sumažinti rapsų sėkloms ir vilnamedžių sėkloms nustatytas DLK vertes. Ji rekomendavo padidinti kitiems produktams nustatytas dabartines DLK vertes arba jas išlaikyti tokias pačias. Tarnyba padarė išvadą, kad trūksta tam tikros informacijos apie citrusiniams vaisiams, obuoliams, kriaušėms, abrikosams, persikams, braškėms (žemuogėms), gervuogėms, avietėms, mėlynėms (vaivorams, šilauogėms), serbentams (raudoniesiems, juodiesiems ir baltiesiems), agrastams, bulvėms, gumbiniams salierams, ridikams, pomidorams, paprikoms, baklažanams, moliūginių šeimos daržovėms su valgoma luobele, moliūginių šeimos daržovėms su nevalgoma luobele, cukriniams kukurūzams, žiedinėms kopūstinėms daržovėms, briuseliniams kopūstams, gūžiniams kopūstams, lapinėms kopūstinėms daržovėms, kaliaropėms, salotinėms sultenėms, salotoms, pipirnėms, ankstyvosioms barborytėms, sėjamosioms gražgarstėms, raukšlėtiesiems bastučiams, Brassica spp. daržovių lapams ir daigams, špinatams, paprastosioms portulakoms, burokėlių lapams, daržiniams builiams, laiškiniams česnakams, salierų lapams, petražolėms, vaistiniams šalavijams, kvapiesiems rozmarinams, čiobreliams, bazilikams, kilniojo lauramedžio lapams, vaistiniams kiečiams, pupelėms (šviežioms, su ankštimis), žirniams (šviežiems, su ankštimis), salierams, paprastiesiems pankoliams, artišokams, žolelių užpilams (džiovinti, žiedai), žolelių užpilams (džiovinti, lapai), apyniams (džiovintiems), galvijų pienui, avių pienui ir ožkų pienui nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatyta dabartinio arba Tarnybos nustatyto lygio DLK vertės šiems produktams. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad neturima informacijos apie valgomosioms ybiškėms ir pupelėms (šviežioms, be ankščių) nustatytas DLK vertes ir kad rizikos valdytojai turi papildomai apsvarstyti šį atvejį. Valgomosioms ybiškėms ir pupelėms (šviežioms, be ankščių) skirtos DLK vertės turėtų būti nustatyto lygio arba tai turėtų būti numatytoji DLK, kaip nurodyta Reglamento (EB) Nr. 396/2005 18 straipsnio 1 dalies b punkte;
(8)
pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi (7) Tarnyba pateikė pagrįstą nuomonę dėl dabartinių siltiofamo DLK verčių. Tarnyba padarė išvadą, kad trūksta tam tikros informacijos apie miežių grūdams, rugių grūdams ir kviečių grūdams nustatytas DLK vertes ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede turėtų būti nustatytos dabartinio arba Tarnybos nustatyto lygio DLK vertės šiems produktams. Šios DLK vertės bus peržiūrėtos; atliekant peržiūrą bus atsižvelgta į per dvejus metus po šio reglamento paskelbimo gautą informaciją;
(9)
dėl augalinių ir gyvūninių produktų, apie kurių atitinkamas registracijas ir importo leidžiamąjį nuokrypį neturima duomenų Sąjungos lygiu ir kurioms skirta DLK nėra nustatyta Kodekse (Codex), Tarnyba padarė išvadą, kad rizikos valdytojai turi papildomai apsvarstyti šį atvejį. Atsižvelgiant į dabartines mokslines ir technines žinias, šiems produktams skirtos DLK vertės turėtų būti nustatyto lygio arba tai turėtų būti numatytoji DLK, kaip nurodyta Reglamento (EB) Nr. 396/2005 18 straipsnio 1 dalies b punkte;
(10)
Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras pesticidų liekanų nustatymo ribas. Šios laboratorijos padarė išvadą, kad dėl technikos raidos gali būti nustatyta žemesnė kelių medžiagų nustatymo tam tikruose produktuose riba;
(11)
remiantis pagrįstomis Tarnybos nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK verčių pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(12)
per Pasaulio prekybos organizaciją buvo konsultuotasi dėl naujų DLK verčių su Sąjungos prekybos partneriais ir į jų pastabas buvo atsižvelgta;
(13)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(14)
šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK vertes ir kurie, remiantis turima informacija, užtikrina aukštą vartotojų apsaugos lygį, kad šiais produktais būtų galima įprastai prekiauti, juos perdirbti ir vartoti;
(15)
prieš pradedant taikyti pakeistas DLK vertes turėtų būti numatytas tinkamas laikotarpis, kad valstybės narės ir suinteresuotosios šalys galėtų pasirengti vykdyti naujus reikalavimus dėl pakeistų DLK verčių;
(16)
šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2014 m. lapkričio 13 d.:
1)
veikliųjų medžiagų bentiavalikarbo, cihalofop-butilo, ciazofamido, forchlorfenurono ir siltiofamo atveju - visuose produktuose ir ant jų,
2)
veikliosios medžiagos pimetrozino atveju - visuose produktuose ir ant jų, išskyrus salotines trūkažoles.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. lapkričio 13 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. balandžio 22 d.

Labels: 0
3
17
6